Urmareste Modifică dimensiunea fontului: Play

Bucureşti, 29 aug /Agerpres/ - Preşedintele Klaus Iohannis a semnat, luni, în cartea de condoleanţe deschisă la Ambasada Italiei, în memoria victimelor cutremurului de săptămâna trecută din localitatea italiană Amatrice.



Preşedintele le-a transmis condoleanţe familiilor victimelor şi însănătoşire grabnică celor răniţi.



'Am exprimat condoleanţele noastre, ale României, ale românilor, pentru victimele acestei catastrofe. Sunt, din păcate, sute de pierderi de vieţi omeneşti, sunt alte sute de persoane rănite. Din păcate, între acestea se află şi mulţi, prea mulţi români şi cu această ocazie vreau să spun încă o dată condoleanţe familiilor victimelor. În acelaşi timp, gândul meu se îndreaptă şi spre cei care au fost răniţi, cărora le doresc însănătoşire grabnică, şi spre familiile celor răniţi', a declarat preşedintele Klaus Iohannis.



Şeful statului a precizat că a cerut Guvernului implicare totală pentru sprijinirea familiilor victimelor.



'Între timp, există deja o Hotărâre de Guvern care stabileşte măsuri de ajutorare pentru cei loviţi de această catastrofă. Am reiterat şi la întâlnirea cu domnul ambasador disponibilitatea noastră de a veni cu sprijin logistic, material şi persoane calificate, în măsura în care se doreşte acest lucru', a mai spus Klaus Iohannis.



Întrebat cum le răspunde celor care au susţinut că era necesară prezenţa sa în Italia, după producerea dezastrului, Klaus Iohannis nu a răspuns. AGERPRES /(A - autor: Loredana Ciobanu, editor: Karina Olteanu)